# ארבעה נביאים - הושע פרק י"ד

נבואה זו היא הנבואה האחרונה בספר הושע. בנבואה הזו הנביא קורא במפורש לישראל לשוב בתשובה. ביחידה נעסוק בשאלה מה הנבואה מלמדת אותנו על אודות התשובה, ואיך אהבת ה' לעם ישראל קשורה לרעיון התשובה.

ללימוד הפרק יוקדשו שני שיעורים.

שאלות מכוונות למידה :

מהן דרכי התשובה הנתבעות מישראל בפרק ?

מהו יחסו העקרוני של ה' לעם ישראל ומדוע בו מסתיים ספר הושע?

[**מבנה היחידה ורעיון התשובה 2**](#_Toc72878685)

[**פסוקים ה-י אהבת ה' לישראל ומסקנותיה 5**](#_Toc72878686)

## מבנה היחידה ורעיון התשובה

נבואה זו היא הנבואה האחרונה בספר הושע. היא משמשת הפטרה לשבת שובה, שלפני יום כיפור, כיון שרעיון התשובה הוא רעיון מרכזי בה. בנבואה הזו הנביא קורא במפורש לישראל לשוב בתשובה. ביחידה נעסוק בשאלה מה הנבואה מלמדת אותנו על אודות התשובה, ואיך אהבת ה' לעם ישראל קשורה לרעיון התשובה.

מבנה היחידה -למורה-

נציע להלן חלוקה של הפרק (המורה לא צריך להיות צמוד אליה)

מדוע לא התחלנו בפסוק א?

מהו הבסיס לחלוקה הזאת? מה הקשר בין חלקי הנבואה?

|  |  |
| --- | --- |
| **התשובה ומרכיביה** | (ב) שׁוּבָה יִשְׂרָאֵל עַד ה' אֱלֹהֶיךָ כִּי כָשַׁלְתָּ בַּעֲוֹנֶךָ:  (ג) קְחוּ עִמָּכֶם דְּבָרִים וְשׁוּבוּ אֶל ה'  אִמְרוּ אֵלָיו כָּל תִּשָּׂא עָוֹן וְקַח טוֹב וּנְשַׁלְּמָה פָרִים שְׂפָתֵינוּ:  (ד) אַשּׁוּר לֹא יוֹשִׁיעֵנוּ עַל סוּס לֹא נִרְכָּב   וְלֹא נֹאמַר עוֹד אֱלֹהֵינוּ לְמַעֲשֵׂה יָדֵינוּ אֲשֶׁר בְּךָ יְרֻחַם יָתוֹם: |
| **אהבת ה' לישראל** | (ה) אֶרְפָּא מְשׁוּבָתָם אֹהֲבֵם נְדָבָה כִּי שָׁב אַפִּי מִמֶּנּוּ:  (ו) אֶהְיֶה כַטַּל לְיִשְׂרָאֵל יִפְרַח כַּשּׁוֹשַׁנָּה וְיַךְ שָׁרָשָׁיו כַּלְּבָנוֹן:  (ז) יֵלְכוּ יֹנְקוֹתָיו וִיהִי כַזַּיִת הוֹדוֹ וְרֵיחַ לוֹ כַּלְּבָנוֹן:  (ח) יָשֻׁבוּ יֹשְׁבֵי בְצִלּוֹ יְחַיּוּ דָגָן וְיִפְרְחוּ כַגָּפֶן זִכְרוֹ כְּיֵין לְבָנוֹן: |
| **דו-שיח בין ה' לישראל** | (ט) אֶפְרַיִם מַה לִּי עוֹד לָעֲצַבִּים אֲנִי עָנִיתִי וַאֲשׁוּרֶנּוּ       אֲנִי כִּבְרוֹשׁ רַעֲנָן מִמֶּנִּי פֶּרְיְךָ נִמְצָא: |
| **חתימת הספר** | (י) מִי חָכָם וְיָבֵן אֵלֶּה נָבוֹן וְיֵדָעֵם כִּי יְשָׁרִים דַּרְכֵי ה'      וְצַדִּקִים יֵלְכוּ בָם וּפֹשְׁעִים יִכָּשְׁלוּ בָם: |

רעיון התשובה בפסוקים ב-ד

(ב) שׁוּבָה יִשְׂרָאֵל עַד ה' אֱלֹהֶיךָ כִּי כָשַׁלְתָּ בַּעֲוֹנֶךָ:

(ג) קְחוּ עִמָּכֶם דְּבָרִים וְשׁוּבוּ אֶל ה'

אִמְרוּ אֵלָיו כָּל תִּשָּׂא עָוֹן וְקַח טוֹב וּנְשַׁלְּמָה פָרִים שְׂפָתֵינוּ:

(ד) אַשּׁוּר לֹא יוֹשִׁיעֵנוּ עַל סוּס לֹא נִרְכָּב

וְלֹא נֹאמַר עוֹד אֱלֹהֵינוּ לְמַעֲשֵׂה יָדֵינוּ אֲשֶׁר בְּךָ יְרֻחַם יָתוֹם:

**מרכזיותו של רעיון התשובה בנבואת הושע:**

רעיון התשובה, שנרמז כפי שלמדנו בפרק ב "וְאֵרַשְׂתִּיךְ לִי בְּצֶדֶק וּבְמִשְׁפָּט" (שם ברש"י, כא), נזכר במפורש במספר מקומות בספר הושע, אך בפרקנו יש לו ביטוי מרכזי. אם ניזכר בפרק הפותח את הספר, ולדרך בה חז"ל ראו את נישואי הושע לגומר - **מה ניתן להסיק מכך על התהליך האישי שעבר הושע כנביא? האם הוא הוכתר בהצלחה?**

אותו נביא שקרא לקב"ה "העבירם באומה אחרת" (פסחים פז ע"א)

מלמדנו בנבואה זו עד כמה גדולה אהבת ה' לישראל, ומועילה התשובה. הושע הפך לאחד מגדולי הנביאים הקוראים לתשובה. ובכל שנה יושבים רבבות ישראל בבית הכנסת ומאזינים ערב יום הכיפורים לקריאתו הגדולה: "שׁוּבָה יִשְׂרָאֵל עַד ה' אֱלֹהֶיךָ"!

**משמעות הביטוי: לשוב עד ה'**

נעיין בפסוק ב: "**שׁוּבָה יִשְׂרָאֵל עַד ה' אֱלֹהֶיךָ** כִּי כָשַׁלְתָּ בַּעֲוֹנֶךָ" – איזה קושי עולה מן הכתוב? כיצד מיישבו רד"ק?

רד"ק (יד, ב):

**שובה ישראל** - כי כשלת בעונך כי אתה רואה שכשלת בעונך לפיכך יש לך לשוב אל ה' יתברך כי אין מקימך ממכשולך אלא תשובתך אליו. ובאמרו "עד" כמו אל. וכן "ושבת עד ה' אלהיך" (דברים ד, ל), "שובו עדי" (יואל ב, יב). ואמרו רז"ל: גדולה תשובה שמגעת עד כסא הכבוד שנאמר "עד ה' אלהיך" (יומא פו ע"א):

* נשים לב - שני הסברים מובאים ברד"ק. הראשון על דרך הפשט – עד=אל. רד"ק מעגן את פירושו לא רק על פי ההקשר אלא גם בשני דוגמאות מקראיות נוספות.
* חז"ל מסיקים מהצורה הלשונית החריגה "עד ה'" מסקנה בנוגע למעלת התשובה, היכולה להגיע עד ה' "ממש", המיוצג על ידי כסא הכבוד.

מרכיבי התשובה בפסוקים ג-ד:

* מה אנו יכולים ללמוד מדברי הושע על חזרה בתשובה?
* במה תהליך החזרה בתשובה כרוך?

נציג את עיקרי הדברים בעזרת הטבלה הבאה:

|  |  |
| --- | --- |
| **לשון הכתוב** | **מרכיבי התשובה (על פי דעת מקרא)** |
| קְחוּ עִמָּכֶם **דְּבָרִים** | דברי וידוי, חרטה ותפילה (ולא קורבנות) |
| **אִמְרוּ אֵלָיו** כָּל תִּשָּׂא עָוֹן | הכרה בכך שמידתו של הקב"ה לסלוח לכל עוון |
| וְקַח טוֹב וּנְשַׁלְּמָה פָרִים **שְׂפָתֵינוּ**: | תתפללו בכוונת הלב, שהקב"ה יקח את מעט מעשיכם הטובים |
| אַשּׁוּר לֹא יוֹשִׁיעֵנוּ | קבלה לעתיד של ישראל, שלא להישען על בריתות עם עמים זרים |
| עַל סוּס לֹא נִרְכָּב | קבלה לעתיד שלא לסמוך על כוחנו הצבאי |
| **וְלֹא נֹאמַר עוֹד** אֱלֹהֵינוּ לְמַעֲשֵׂה יָדֵינוּ | תיקון חטאי הגאווה והע"ז |
| אֲשֶׁר בְּךָ יְרֻחַם יָתוֹם | ההכרה שרק בכוחו של הקב"ה להושיע את החלש |

מתוך רשימה זו ניתן לזהות שני מרכיבים מרכזיים בתהליך התשובה כפי שמגדירם הרמב"ם בהלכות תשובה: הווידוי בפה והקבלה לעתיד (ראו: [רמב"ם, משנה תורה, הלכות תשובה, פרק ב](http://kodesh.snunit.k12.il/i/1502.htm)).

הושע מזכיר חטאים שנזכרו לאורך נבואתו ונביאי פרק נוספים.

**נעיין בפסוקים ונזהה אותם:**

|  |  |  |
| --- | --- | --- |
| **לשון הכתוב** | **החטא** | **להעמקה: החטאים הנרמזים בנבואות הושע ונביאי הפרק** |
| אַשּׁוּר לֹא יוֹשִׁיעֵנוּ  עַל סוּס לֹא נִרְכָּב | הישענות  על כוחם של עמים זרים  (יש לעיין [במל"ב יז, ד](http://kodesh.snunit.k12.il/i/tr/t09b17.htm)) | הושע ה, יג: "וַיַּרְא אֶפְרַיִם אֶת חָלְיוֹ וִיהוּדָה אֶת מְזֹרוֹ וַיֵּלֶךְ אֶפְרַיִם אֶל אַשּׁוּר וַיִּשְׁלַח אֶל מֶלֶךְ יָרֵב וגו' "  הושע ז, יא: "וַיְהִי אֶפְרַיִם כְּיוֹנָה פוֹתָה אֵין לֵב מִצְרַיִם קָרָאוּ אַשּׁוּר הָלָכוּ"  ישעיהו לא, א (יש לעיין גם במל"ב יז, ד) |
| וְלֹא נֹאמַר עוֹד אֱלֹהֵינוּ  לְמַעֲשֵׂה יָדֵינוּ | **חטא עבודה זרה** | **חטא ע"ז** –  הושע ב, י: "וְהִיא לֹא יָדְעָה כִּי אָנֹכִי נָתַתִּי לָהּ הַדָּגָן וְהַתִּירוֹשׁ וְהַיִּצְהָר וְכֶסֶף הִרְבֵּיתִי לָהּ וְזָהָב עָשׂוּ לַבָּעַל"  הושע ד, יב: "(יב) עַמִּי בְּעֵצוֹ יִשְׁאָל וּמַקְלוֹ יַגִּיד לוֹ כִּי רוּחַ זְנוּנִים הִתְעָה וַיִּזְנוּ מִתַּחַת אֱלֹהֵיהֶם: (יג) עַל רָאשֵׁי הֶהָרִים יְזַבֵּחוּ וְעַל הַגְּבָעוֹת יְקַטֵּרוּ תַּחַת אַלּוֹן וְלִבְנֶה וְאֵלָה כִּי טוֹב צִלָּהּ וגו' "  הושע יא, ב: "קָרְאוּ לָהֶם כֵּן הָלְכוּ מִפְּנֵיהֶם לַבְּעָלִים יְזַבֵּחוּ וְלַפְּסִלִים יְקַטֵּרוּן"  הושע יג, ב: "וְעַתָּה יוֹסִפוּ לַחֲטֹא וַיַּעְשׂוּ לָהֶם מַסֵּכָה מִכַּסְפָּם כִּתְבוּנָם עֲצַבִּים מַעֲשֵׂה חָרָשִׁים כֻּלֹּה וגו' "  **חטא הגאווה** - ישעיהו ב, ח-יז (כבר נלמד) |

## פסוקים ה-י אהבת ה' לישראל ומסקנותיה

מה הקשר בין הקריאה בתשובה לבין אהבת ה' את ישראל?

**(ה) אֶרְפָּא מְשׁוּבָתָם אֹהֲבֵם נְדָבָה כִּי שָׁב אַפִּי מִמֶּנּוּ: (ו) אֶהְיֶה כַטַּל לְיִשְׂרָאֵל יִפְרַח כַּשּׁוֹשַׁנָּה וְיַךְ שָׁרָשָׁיו כַּלְּבָנוֹן: (ז) יֵלְכוּ יֹנְקוֹתָיו וִיהִי כַזַּיִת הוֹדוֹ וְרֵיחַ לוֹ כַּלְּבָנוֹן: (ח) יָשֻׁבוּ יֹשְׁבֵי בְצִלּוֹ יְחַיּוּ דָגָן וְיִפְרְחוּ כַגָּפֶן זִכְרוֹ כְּיֵין לְבָנוֹן: (ט) אֶפְרַיִם מַה לִּי עוֹד לָעֲצַבִּים אֲנִי עָנִיתִי וַאֲשׁוּרֶנּוּ אֲנִי כִּבְרוֹשׁ רַעֲנָן מִמֶּנִּי פֶּרְיְךָ נִמְצָא: (י) מִי חָכָם וְיָבֵן אֵלֶּה נָבוֹן וְיֵדָעֵם כִּי יְשָׁרִים דַּרְכֵי ה' וְצַדִּקִים יֵלְכוּ בָם וּפֹשְׁעִים יִכָּשְׁלוּ בָם:**

חילקנו פסוקים אלו לשלושה חלקים:

1. אהבת הנדבה של הקב"ה בפס' ה-ח

מה הקשר בין פס' ה-ח לקריאת התשובה בפס' ב-ד?

(ה) אֶרְפָּא מְשׁוּבָתָם אֹהֲבֵם נְדָבָה כִּי שָׁב אַפִּי מִמֶּנּוּ: (ו) אֶהְיֶה כַטַּל לְיִשְׂרָאֵל יִפְרַח כַּשּׁוֹשַׁנָּה וְיַךְ שָׁרָשָׁיו כַּלְּבָנוֹן: (ז) יֵלְכוּ יֹנְקוֹתָיו וִיהִי כַזַּיִת הוֹדוֹ וְרֵיחַ לוֹ כַּלְּבָנוֹן: (ח) יָשֻׁבוּ יֹשְׁבֵי בְצִלּוֹ יְחַיּוּ דָגָן וְיִפְרְחוּ כַגָּפֶן זִכְרוֹ כְּיֵין לְבָנוֹן:

בפסוקים אילו צפויה לנו הפתעה– הנביא יכביר במילים בכדי לתאר את **גודל אהבתו של ה' לישראל**! נבואות הזעם הקשות של הושע בהן פתח את הספר, ושנשזרו בנבואותיו במקומות רבים, התהפכו לשירת אהבה.

נדגים את המהפך בנבואת התוכחה הסמוכה בפרק יג, שם מדמה הקב"ה את עצמו לחיות הטרף שתטרופנה את ישראל:.

**הושע פרק יג**

(ז) וָאֱהִי לָהֶם כְּמוֹ שָׁחַל כְּנָמֵר עַל דֶּרֶךְ אָשׁוּר: (ח) אֶפְגְּשֵׁם כְּדֹב שַׁכּוּל וְאֶקְרַע סְגוֹר לִבָּם וְאֹכְלֵם שָׁם כְּלָבִיא חַיַּת הַשָּׂדֶה תְּבַקְּעֵם:

תחת זאת אנו מתבשרים בפסוק ה: **אֶרְפָּא מְשׁוּבָתָם, אֹהֲבֵם נְדָבָה:**

בפסוק זה ישנן שתי מילים, שמלמדות אותנו על היחס העקרוני המיוחד של הקב"ה לישראל. מְשׁוּבָתָם – חטאי ישראל נתפסים על ידי הקב"ה כמעשים של שובבות. כשם שאנו נוטים להיות סלחנים כלפי מעשה שובבות של ילדים , כך הקב"ה מתייחס לחטאי ישראל, כמעשי שובבות שניתן לסלוח עליהם (על פי דעת מקרא).

"**אֹהֲבֵם נְדָבָה**":

רש"י [ה]:

אף על פי שאינן ראויין לאהבה אתנדב לאהבתם.

* מדוע יש צורך להתנדב לאהבתם?

נעמוד על הדרך בה ביטא הנביא את יחס האהבה של הקב"ה לעם ישראל:

(ו) אֶהְיֶה כַטַּל לְיִשְׂרָאֵל יִפְרַח כַּשּׁוֹשַׁנָּה וְיַךְ שָׁרָשָׁיו כַּלְּבָנוֹן: (ז) יֵלְכוּ יֹנְקוֹתָיו וִיהִי כַזַּיִת הוֹדוֹ וְרֵיחַ לוֹ כַּלְּבָנוֹן: (ח) יָשֻׁבוּ יֹשְׁבֵי בְצִלּוֹ יְחַיּוּ דָגָן וְיִפְרְחוּ כַגָּפֶן זִכְרוֹ כְּיֵין לְבָנוֹן

* למה מדמה ה' את ישראל? ומי הוא מדומה לטל?
* איך הדימויים הללו מבטאים את אהבת ה'?

חתימה מעין פתיחה - מערכת היחסים בין עם ישראל לה'

ברעיון הזה פתח הושע את ספרו ובו הוא מסיימו. במהלך הלימוד של ספר הושע עמדנו בהרחבה על מערכת היחסים של הקב"ה עם ישראל תוך שימוש בדימוי למערכת זוגית במשבר. הושע בוחר לסיים את הספר, בדומה למגילת שיר השירים, בתיאור חידוש האהבה בין ה' לישראל על אף כל המשברים בדרך. אין נחמה גדולה לישראל מהתקווה הגלומה בדימוי הזה.

להרחבה: דימויים דומים הנוגעים לתיאור האהבה של הקב"ה לעם ישראל נמצא במגילת שיר השירים, שהוא שיר אהבה בין הקב"ה לכנסת ישראל. אהבה, שכמו בספר הושע, יודעת עליות ומורדות, אך בבסיסה עומדת ברית נצחית.

ראו: בשיר השירים ד, ח-יא; שיר השירים ב, א-ב.

|  |  |
| --- | --- |
| **הושע** | **שיר השירים** |
| וְיַךְ שָׁרָשָׁיו כַּלְּבָנוֹן (יד, ו)   וְרֵיחַ לוֹ כַּלְּבָנוֹן (יד, ז) | אִתִּי מִלְּבָנוֹן כַּלָּה אִתִּי מִלְּבָנוֹן תָּבוֹאִי (ד, ח)  וְרֵיחַ שַׂלְמֹתַיִךְ כְּרֵיחַ לְבָנוֹן (ד, יא) |
| זִכְרוֹ כְּיֵין לְבָנוֹן (יד, ח) | מַה טֹּבוּ דֹדַיִךְ מִיַּיִן (ד, י) |
| יִפְרַח כַּשּׁוֹשַׁנָּה (יד, ו) | אֲנִי חֲבַצֶּלֶת הַשָּׁרוֹן שׁוֹשַׁנַּת הָעֲמָקִים (ב, א)  כְּשׁוֹשַׁנָּה בֵּין הַחוֹחִים (ב, ב)  שִׂפְתוֹתָיו שׁוֹשַׁנִּים (ה, יג) |
| וַיְהִי אֶפְרַיִם כְּיוֹנָה פוֹתָה (ז, יא)  יֶחֶרְדוּ כְצִפּוֹר מִמִּצְרַיִם וּכְיוֹנָה מֵאֶרֶץ אַשּׁוּר (יא, יא) | יוֹנָתִי בְּחַגְוֵי הַסֶּלַע (ב, יד)  יוֹנָתִי תַמָּתִי (ו, ט) |

2. דו -שיח בין ה' לישראל

(ט) אֶפְרַיִם מַה לִּי עוֹד לָעֲצַבִּים

אֲנִי עָנִיתִי וַאֲשׁוּרֶנּוּ

אֲנִי כִּבְרוֹשׁ רַעֲנָן

מִמֶּנִּי פֶּרְיְךָ נִמְצָא:

הפרשנים ראו בפסוק זה **דו-שיח בין ישראל לה'**. מסקנת ישראל היא: "מַה לִּי עוֹד לָעֲצַבִּים":

רש"י ([ט]:

**אפרים יאמר**: מה לי עוד ללכת אחרי העצבים [אלילים], וישובו מעכו"ם

המשך הפסוק הם דברי ה': "אֲנִי [ה'] עָנִיתִי וַאֲשׁוּרֶנּוּ, אֲנִי כִּבְרוֹשׁ רַעֲנָן, מִמֶּנִּי פֶּרְיְךָ נִמְצָא".

ה' נענה לתשובת ישראל:

רד"ק [ט]:

"**אני עניתי ואשורנו**" - כלומר אביט אליו בעת רצון, הפך "והסתרתי פני מהם" (דברים לא, יז). ומה אומר לו: "**אני כברוש רענן**" - אני אהיה לך כמו הברוש רענן, שכופפין ראשו אצל שרשיו, כן אני "מָרוֹם וְקָדוֹשׁ אֶשְׁכּוֹן וְאֶת דַּכָּא וּשְׁפַל רוּחַ" (ישעיה נז, טו). ואם תאמר: הברוש אינו עושה פירות, "**ממני פריך נמצא**" בכל עת ובכל זמן:

3. . חתימת הספר בפסוק י

(י) מִי חָכָם וְיָבֵן אֵלֶּה נָבוֹן וְיֵדָעֵם כִּי יְשָׁרִים דַּרְכֵי ה'

וְצַדִּקִים יֵלְכוּ בָם וּפֹשְׁעִים יִכָּשְׁלוּ בָם:

**מהו פשר חתימת הספר בפסוק זה?**

רש"י [י]:

**מי חכם** - בכם: **ויבן אלה** - מי חכם בכם ויתבונן לתת לב לכל אלה וישוב אלי:

על איזו קריאה חזר הושע בחתימת ספרו לפי רש"י? ואיך היא קשורה לתחילת הנבואה (בפסוק ב)?

**האם חזרו בתשובה שומעיו של הושע? האם נבואתו חוללה מפנה?**

בטרם נענה על השאלה נעבור לנבואתו של הנביא עמוס, שניבא אף הוא לתושבי ממלכת ישראל, וקרא אף הוא לתשובה, ובסיכום לימוד ספר עמוס נחזור לשאלתנו.

**להרחבה: ספר הושע בהקשר רחב**

קשרים משמעותיים בין הושע לספרי התנ"ך :

מלבד הקשרים בין הושע לנביאי הפרק קיימים עוד קשרים משמעותיים בינו לספרי תנ"ך נוספים. נציג כמה מהם:

א. **אדם הראשון** - "והמה כאדם עברו ברית שם בגדו בי" (ו, ז), אדם הראשון חטא וגורש מגן עדן. הושע מציע תיקון לחטא.

ב. **יעקב אבינו** – "בבטן עקב את אחיו" (יב, ד), "ויברח יעקב שדה ארם ויעבוד ישראל באשה ובאשה שמר" (יב, יג), משמעות המרמה וקורותיו של יעקב בשיקוף של קורות ממלכת ישראל.

ג. **סיפור פילגש בגבעה** - "תקעו שופר בגבעה חצוצרה ברמה הריעו בית און אחריך בנימין"(ה, ח), "העמיקו שחתו כימי הגבעה יזכור עונם יפקוד חטאתם" (ט, ט).

ד. **הסיבות לחורבן שומרון** - בדומה לנביאים אחרים הושע נותן מבט מעמיק לסיבות לחורבן כשהוא שם דגש על חטאי בית אחאב, חטאי בית יהוא, עבודת הבעל ושפיכות הדמים :"אלה וכחש ורצח וגנב ונאף פרצו ודמים בדמים נגעו (ד, ב).